เขียนอธิบายเกี่ยวกับ Concept ของ VI ฉบับคนที่ไม่ใช่นักลงทุน
"VI มีแนวคิดในการลงทุนในบริษัทที่แบบว่าเจาะจงไปเลยว่าจะลงทุนในบริษัทนี้นะ คนที่ลงทุนได้จะต้องศึกษาเรื่องการลงทุนมาแบบดีเยี่ยมเลย เพราะต้องใช้การวิเคราะห์เข้ามาช่วย แล้วการวิเคราะห์ก็ไม่ได้วิเคราะห์เฉพาะการลงทุน ยังวิเคราะห์รายละเอียดแบบยิบย่อยอีก พูดง่าย ๆ ก็คือ วิเคราะห์ว่าบริษัทที่เราลงทุนไปนั้น จะทำอย่างไรให้บริษัทประสบความสำเร็จ แต่ข้อจำกัดมันอยู่ที่ว่าคนที่จะลงทุนได้ต้องเป็นคนรุ่นใหม่เท่านั้น คนรุ่นเก่าอย่างเรา ๆ อยากมีเงินเยอะ ๆ ก็ลงทุนไม่ได้อีก"

บทเรียนจากการอธิบายนี้

VI เป็น Concept หรือแนวทางการลงทุนแบบใหม่ที่เกิดขึ้นและนำโดย “นักลงทุนรุ่นใหม่” ที่มักมีการศึกษาสูงและศึกษาทฤษฎีการลงทุนใหม่ที่ประสบความสำเร็จ โดยเฉพาะจาก วอร์เรน บัฟเฟตต์ สิ่งที่พวกเขาทำก็คือ การลงทุนในหุ้นนั้นจะต้องมีการ “วิเคราะห์” ธุรกิจของบริษัทอย่างลึกซึ้ง ตั้งแต่ด้านของการตลาด การผลิต คุณสมบัติของผู้บริหาร และสุดท้ายด้านการเงินและผลประกอบการที่จะบอกถึงคุณภาพและอนาคตของการเติบโตของธุรกิจ นอกจากนั้น ยังต้องวิเคราะห์ถึงการแข่งขันในอุตสาหกรรมด้วยว่าสามารถต่อสู้กับคู่แข่งได้ดีแค่ไหน พูดง่าย ๆ ถ้าเป็นคนที่ไม่รู้เรื่องเกี่ยวกับธุรกิจเลยก็ยากที่จะเป็น VI

ก่อนที่จะเข้าลงทุน VI ยังต้องวิเคราะห์ว่า “ราคาหุ้น” นั้นจะต้องถูกพอที่จะทำให้มี “Margin of Safety” หรือ “ส่วนเผื่อความปลอดภัย” เพียงพอหรือไม่? นั่นก็คือ มันถูกกว่ามูลค่าของบริษัทที่คิดจากความแข็งแกร่งและผลประกอบการของบริษัทในปีนั้นและปีต่อ ๆ ไปอีกยาวนาน มากน้อยแค่ไหน เพื่อที่จะได้เกิดความปลอดภัยในกรณีที่อาจจะวิเคราะห์ตัวบริษัทผิดพลาดหรือมีเหตุการณ์ไม่คาดฝันเข้ามากระทบกิจการของบริษัทรุนแรง

หลักการของ วอร์เรน บัฟเฟตต์ นั้น เพิ่มเติมขึ้นมาจาก VI ดั้งเดิมแบบของ เบน เกรแฮม ตรงที่มักจะเลือกเฉพาะกิจการที่แข็งแกร่งและมีความได้เปรียบทางการแข่งขันที่ยั่งยืน และ “เติบโต” เร็วด้วย ดังนั้น นักลงทุนไทยที่เป็น VI ตั้งแต่เริ่มแรก จึงเน้นว่า หุ้น VI คือหุ้นของกิจการที่ “ดี” และ “โตเร็ว” ด้วย โดยที่คำว่าดีก็คือเป็นกิจการที่มีกำไรดี และคำว่าโตก็คือ กำไรเพิ่มขึ้นเร็วจากตัวเลขที่เห็นในขณะนั้น และจากการวิเคราะห์ไปข้างหน้า
ความรู้ทางการเงิน,ตลาดการเงิน & ผลิตภัณฑ์และบริการทางการเงิน